Kim Christiansen (DF), 2011-12-13:
Allerførst vil jeg selvfølgelig sige tak for de positive tilkendegivelser, der har været om det her beslutningsforslag.
Det drejer sig om rigtig mange gode og positive ting, som har overbevist i hvert fald mig om, at der er nogle, der har forstået, hvad ærindet med det her forslag er.
Omvendt må man sige, hvis jeg skal komme med en kommentar til ministeren, at vi skal tage fat på arbejdet.
Ministeren er enig i, at det, vi laver her, langt hen ad vejen er brandslukning.
Derfor er det desto mere underligt, at man ikke vil prøve at sætte sig ned og kigge lidt mere langsigtet på det her.
Vi er da helt enige om, at elektrificering er vigtig og at strækningen Esbjerg-Lunderskov ligger til højrebenet, så nu skal vi bare blive enige om, hvordan vi finansierer det.
DF glæder sig til de fremadrettede drøftelser, så det konflikter ikke med tanken om, at vi godt vil være lidt mere fremsynede.
Vi bliver så skoset for, at det har vi haft tid nok til.
Jo, jo, men bedre sent end aldrig
Der er en masse problematikker i dag i jernbanetrafikken.
Det er rigtigt, at vi har en masse analyser.
Vi har analyser af mange delelementer, men vi har ikke noget overordnet overblik over, hvad vi egentlig vil med DSB.
Hvad vil vi med udlicitering?
Skal DSB være en statslig virksomhed, som den er nu?
Skal det være et selvstændigt aktieselskab, eller skal det tilbage til staten under en styrelse?
Hvad skal lokalbanerne?
Skal de stadig væk sejle rundt på regionernes nåde med risiko for at blive lukket fra dag til dag og blive erstattet af lidt busser, eller skal det også være en opgave for Banedanmark?
Der er masser af ting, man kunne få sådan et udvalg til at kigge på med henblik på fremadrettet at sikre, at vi har en god, moderne og effektiv jernbane.
Jeg er lidt skuffet over fru Anne Baastrup, som mener, at jeg er aggressiv i min tone.
Det mener jeg absolut ikke jeg har været, men det er jo klart, at vi agiterer for vores politiske holdninger, det gør fru Anne Baastrup også, og det har jeg også gjort i dag, for jeg synes faktisk, at det her beslutningsforslag er rigtig godt, og jeg er egentlig skuffet over, at regeringen ikke kan støtte det.
Jeg vil også lige takke hr. Henning Hyllested for en trods alt positiv tilgang til det her.
Hr. Henning Hyllested har da forstået noget af indholdet.
Hr. Henning Hyllested var også lidt inde på kommissoriet, og der er vi overhovedet ikke statiske.
For min skyld kan vi godt tage delelementer af det her ud og diskutere det i den store, brede forligskreds, for det mener jeg at der er behov for, bl.a. i forhold til, om man i fremtiden skal udlicitere eller ej.
Jeg vil ikke stå her og sige, om Dansk Folkeparti er for eller imod.
Det er det, vi gerne vil have nogle anbefalinger af, så vi ved, hvad der egentlig er klogt at gøre i nogle situationer, i stedet for at vi zigzagger rundt frem mod år 2030.
For vi er enige om, at vi ikke kan diskutere IC4 i et kommissorium og sidde og vente på det.
Det skal vi have løst her og nu.
Elektrificering skal vi have løst her og nu.
Hvor vil vi hen?
Hvor vil vi være henne i 2030?
Det synes jeg kunne have været interessant at få nogle fagfolk og nogle kloge mennesker til at kigge på.
Heldigvis er der da lidt tid, før vi skal stemme om det her, så der er tid til, at nogle mennesker kan besinde sig og måske blive lidt klogere.
Ellers tak for en god og konstruktiv debat.
Det skal ikke være en invitation til en anden runde eller noget, det skal blot være en kort afslutning fra min side som den, der har inviteret til den her debat.
Jeg synes, at vi har haft en god og en konstruktiv debat.
Social dumping er noget, der bekymrer os alle sammen.
Det, jeg måske kan savne en lille smule i debatten i dag, er nogle af de ting, som jeg i hvert fald havde med.
Nu nævnte hr. Leif Mikkelsen, at vi ikke har talt om skat og sådan noget.
Jeg var i hvert fald lidt inde omkring DIS-reglerne og om, om man kunne bringe dem i anvendelse inden for transportsektoren.
Det har jeg ikke rigtig fået nogen svar fra andre ordførere på.
Det er fair nok, at politiet får ekstra ressourcer, for nu skal man ud og have stoppet nogle lastbiler for at høre noget, og så spørger man dem, uanset om man kan polsk, eller om man ikke kan.
Et sprog forstår de i hvert fald, for hvis man låser alle fire hjul, så de ikke længere kan køre, er det, fordi de har begået noget ulovligt – det gør man andre steder i Europa, og det er sådan et meget internationalt sprog.
Det, man så kan gå ud og spørge dem om på et eller andet sprog, er: Har du kørt cabotagekørsel?
Og hvad vil de så svare?
De vil svare nej eller njet eller no, eller hvad de vil svare.
For vi har reelt i dag ikke nogen kontrolmulighed ude i lastbilerne.
Der er ingen kørebøger, der er i hvert fald ikke krav om det, der er ikke krav om, at man skal have kørselspapirer osv.
Der vil jeg meget gerne bede om at det her udvalg, som man i regeringen har nedsat, går ind og kigger på sådan nogle ting, for der er ingen grund til, at politiet skal køre rundt og spilde en masse tid på at kontrollere noget, som ikke er kontrollerbart.
Det vil jeg meget gerne bede om bliver taget med.
Så vil jeg også gerne bede om, at man kigger på en mulighed for, at der sker en scanning ved grænsen, eksempelvis en scanning af nummerplader, så vi har styr på, hvor længe de her mennesker opholder sig i landet.
Det handler om kontrol og kontrol; det er den eneste måde at komme det her til livs på.
For så længe der ikke er kontrol, er der altså mennesker, der er drevet ud i – ikke af ond vilje, men af sociale årsager, tror jeg – den her form for snyd.
Mange af de her mennesker, som kører rundt og bryder de her regler i Danmark, gør det jo ikke, fordi de vil os noget ondt med det.
De gør det, fordi de lever i deres egne lande under kummerlige vilkår, og for dem er det her måske en mulighed for at kunne brødføde familien.
Men derfor skal vi stadig væk have gode kontrolmuligheder af hensyn til at beskytte vores eget erhvervsliv.
Tak for en god og konstruktiv debat.
Jeg glæder mig til, at vi også fremadrettet forhåbentlig kan holde den her debat i gang og også får nogle tiltag på bordet fra regeringens side, som vi forhåbentlig kan bakke op om, så man kommer nærmere en løsning med hensyn til de her ulovligheder.
Tak for det.